 NA FARHIYA HUSSEIN TAKRIBAN wazee 138 katika Kaunti ya Kilifi waliuawa kuhusiana na visa vya uchawi kati ya mwaka wa 2020 na mwezi Mei mwaka 2022. Haya ni kwa mujibu wa ripoti iliyotolewa hivi majuzi iliyopewa jina la ‘The Aged on the Edge’. Ripoti iliyoetolewa na shirika la Haki Yetu kulingana na data iliyokusanywa kutoka kwa machifu wa eneo hilo na rekodi za polisi, ilifichua hali ya kutia wasiwasi ambapo familia nyingi zinasemekana kutoripoti kesi hizo. Katika Kaunti ya Kilifi, eneobunge la Malindi lilirekodi idadi kubwa zaidi ya vifo kuwa 45, ikifuatwa kwa karibu na eneo la Ganze (34) na Magarini (23). Kaunti ya Kwale ndiyo iliyorekodi visa vichache zaidi (22) ikilinganishwa na Kilifi katika kipindi hicho, ambapo eneobunge la Lunga Lunga liliandikisha idadi kubwa zaidi ya visa (15). Lunga Lunga na Kinango, kulingana na matokeo ya ripoti, ambako mauaji ya wazee yanaripotiwa zaidi, yanafichuliwa kwamba kiwango cha umaskini kimeongezeka na hayajaendelea ikilinganishwa na kaunti nyingine ndogo za Kwale. Ripoti hiyo ilionyesha kuwa asilimia 52 ya wale waliohojiwa waliamini kuwepo kwa uchawi, na ilikuwa juu zaidi kati ya wakazi wanaochukuliwa kuwa wa kiasili, ikiwa ni pamoja na Wazee wa Kaya, waathiriwa au manusura wa mashambulio hayo ya kikatili, na waendesha bodaboda. Hata hivyo, kuenea kwa imani za uchawi kulionekana kuwa chini kati ya wataalamu kama vile wafanyakazi wa idara ya mahakama, polisi, na mashirika ya kijamii, miongoni mwa wengine. Akizungumza wakati wa uzinduzi wa ripoti hiyo, Bw Julius Wanyama wa shirika la Haki Yetu alitaja kuwa mahojiano yaliyofanywa yalibaini kuwa miongoni mwa wazee kaunti za Kilifi na Kwale, madai saba kati ya kumi ya uchawi yaliyotolewa ni dhidi ya wanaume kutokana na nyadhifa zao kama wakuu wa familia. “Utafiti huu ulichukua muda wa mwaka mmoja, na ulizingatia changamoto wanazopitia wazee wanaoishi katika eneo la pwani. Kuanzia mwezi wa Januari hadi sasa, wazee 17 waliuawa Kilifi na saba Kwale. Tumezindua ripoti ili kwenda mbele tuweze kupata njia za kushirikiana na mamlaka husika ili kuelewa vyema jinsi tutakavyotatua mauaji ya wazee ambayo yamekithiri hasa Kilifi,” alisema Bw Wanyama. Ripoti hiyo inalenga kuonyesha jinsi kesi za mauaji ya wakongwe zinavyoweza kudhibitiwa vyema, ikibainika kuwa juhudi za kushirikiana na taasisi husika zimeshuhudia kupungua kwa kesi zinazoripotiwa hadi sasa. Lakini vyombo vya usalama vimezitaka familia za wazee waliouawa kwa madai ya uchawi katika eneo la pwani kuzungumza ili kusaidia katika uchunguzi. Wakiongozwa na Naibu Kamanda wa Polisi wa Kilifi Bw Willy Simba, mamlaka ya usalama ilitaja kuwa ukimya kutoka kwa familia umesababisha kesi nyingi kusalia bila kutatuliwa. “Sisi huwa tunapitia wakati mgumu tunapotembelea familia ili kujua nini hasa kilitokea kwa sababu mara nyingi wanakataa kuzungumza nasi au wanasema hawajui nini kimetokea. Familia haziko tayari kuongea na kutoa taarifa ambazo zinaweza kusaidia katika mchakato wa uchunguzi. Kama vyombo vya usalama, tunaomba familia zifunguke,” alisema Bw Simba. Katika Mahakama ya Malindi, takwimu za kuanzia 2019 hadi 2022 kuhusiana na mauaji yanayoelekezwa kwa ‘uchawi’ zinaonyesha kuwa kesi 111 zimeshughulikiwa. Kati ya hizo, kesi 18 zimesikilizwa na kukamilika, moja imefutwa, na 93 bado ziko mahakamani, ambapo 79 zinaonekana kuwa zinaendelea. Nyingine zinasemekana kukwama kutokana na ukosefu wa mashahidi walio tayari kutoa ushahidi na ushahidi usiotosheleza. Visa vya mauaji ya wazee katika Kaunti ya Kilifi ambako vinasemekana kukithiri vimehusishwa na masuala ya ardhi na uchawi. Ongezeko la visa vya mauaji limewalazimu wazee hao kutafuta hifadhi katika mtaa wa Kaya Godoma mjini Kilifi. Kaya Godoma ni kituo kinachowapa kimbilio salama huku muda wao wa kwenda mbali ukilelewa na kumbukumbu za maisha yao ya nyuma. Kaunti ya Kilifi ilirekodi mauaji 43 mnamo 2019, 52 mnamo 2020 na 50 mnamo 2021. Huku visa hivyo vikiendelea kuongezeka kwa kasi, wakazi wanaendelea kutilia shaka juhudi za polisi kurekebisha hali hiyo. Kulingana na Bw Joseph Mwarandu, mmoja wa wakazi wa Kaunti ya Kilifi, ambaye yuko mstari wa mbele kutetea wazee katika kaunti hiyo dhidi ya mauaji kwa madai ya uchawi, anaitaka serikali kufanya utafiti na kujua takwimu kamili za wazee ambao wanapoteza maisha kwa namna hiyo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  